stanford-oval/wikipedia huggingface dataset:
Hiukkasfysiikka
Aiheesta muualla

Wikimedia Commonsissa on kuvia tai muita tiedostoja aiheesta .
Helsingin yliopisto; Uusi hiukkasfysiikan tulos pyrkii selittämään antiaineen puuttumisen maailmankaikkeudesta (14.11.2018)
Itä-Suomen yliopisto – "Hiukkasseikkailu".
Ylen Elävä arkisto: Higgsin hiukkanen on alkeishiukkasjahdin himoituin saalis.
Huhtanen, Jouni: Sinnikkyys palkitaan. (Arkistoitu – Internet Archive) Kirja-arvostelu teoksesta Carroll, Sean: Maailmanlopun hiukkanen: Miten Higgsin hiukkasen etsintä vie kohti uutta käsitystä maailmankaikkeudesta. Ursa, 2015. (Agricolan kirja-arvostelut 27.4.2015)
Hiukkaset fysiikassa
Ingegerd Olofintytär

Ingegerd eli Ingegerd Olofintytär (tunnettu myös nimillä suuriruhtinatar Irina, Anna ja Pyhä Anna; 1001 – 10. helmikuuta 1050) oli Ruotsin prinsessa sekä Kiovan Rusin suuriruhtinatar. Hän oli Ruotsin Olavi Sylikuninkaan ja Estrid Obotritesin tytär sekä Kiovan Rusin suuriruhtinaan Jaroslav I Viisaan puoliso.
Ingegerd eli Pyhä Anna sekoitetaan usein Pyhän Vladimirin äitiin. Sekaannus johtuu osittain siitä, että myös Ingegerdillä ja Jaroslavilla oli poika nimeltään Vladimir. Pyhä Vladimir oli kuitenkin Ingegerdin puolison Jaroslav I Viisaan isä, eli Ingegerd oli Pyhän Vladimirin miniä.
Elämäkerta

Ingegerd syntyi toden­näköisesti Sigtunassa Ruotsissa. Hänen piti mennä naimisiin Norjan kuninkaan Pyhän Olavin kanssa, mutta Ruotsi ja Norja ajautuivat riitoihin, minkä vuoksi hänen isänsä, Ruotsin kuningas Olav ei enää sallinut tätä avioliittoa.
Sen sijaan Olav ryhtyi järjestämään avioliittoa Novgorodin mahtavan ruhtinas Jaroslav Viisaan kanssa. Ingegerd ja Jaroslav menivät naimisiin vuonna 1019. Kiovassa Ingegerd vaihtoi nimensä ortodoksiseksi nimeksi Irina. Eymundin saagassa (Eymundar þáttr hrings) kerrotaan, että Ingegerd sai Jaroslavilta häälahjaksi Laatokanlinnan ja siihen liittyvät maat (Aldeigjuborg ok þat jarlsríki, er þar fylgði). Siitä lähtien aluetta on kutsuttu nimellä Inkerinmaa (eli Ingegerdin maat). Aluetta hallitsemaan kutsuttiin Länsi-Götanmaan jaarli Ragnvald Ulfsson, joka oli Ingegerdin sukulainen äidin puolelta sekä Norjan kuninkaan liittolainen. Ragnvaldin jälkeen jaarliksi tuli hänen poikansa Ulf Ragnvaldsson.
Hänen poikansa Vladimir Jaroslavitš rakennutti ensin Kiovaan Pyhän Sofian katedraalin. Hän rakennutti myös Novgorodiin suuremman Pyhän Sofian katedraalin.
Ingegerdille ja Jaroslaville syntyi kuusi poikaa ja neljä tytärtä. Tyttäret naitettiin Euroopan mahtaville kuninkaille. Anastasia oli Unkarin kuninkaan Andreas I:n vaimo, Elisabet Norjan kuninkaan Harald Ankaran vaimo, Anna Ranskan kuninkaan Henrik I:n vaimo ja Agatha oli mahdollisesti Englannin prinssin Edvard Maanpakolaisen vaimo.lähde? Ingegerd antoi Edmund ja Edward Maanpakolaiselle turvapaikan hovissaan. Koko perhe on kuvattu Novgorodin Pyhän Sofian katedraalin freskoon.
Viimeiset vuotensa Ingegerd eli Novgorodissa nunnana nimellä Anna. Hän kuoli 10. helmikuuta 1050, ja hänet haudattiin Novgorodissa Pyhän Sofian katedraaliin.
Pyhimys

Ortodoksinen kirkko julisti Ingegerdin myöhemmin pyhimykseksi. Hänelle annettiin nimi Novgorodin ja Kiovan Pyhä Anna. Syynä tähän oli se, että hänen poikansa Vladimir Jaroslavitš  rakennutti Pyhän Sofian katedraalin Novgorodiin ja pienemmän katedraalin Kiovaan, sekä muut hyvät teot, jotka hän teki elämänsä aikana.lähde?
Lapset > Tyttäret

Elisabet (Ellisif), Norjan kuningatar, Harald Ankaran vaimo
Anastasia, Unkarin kuningatar, Andreas I:n vaimo
Anna, Ranskan kuningatar, Henrik I:n vaimo
Agatha, Englannin prinssi Edvard Maanpakolaisen vaimo lähde?
Lapset > Pojat

Ilja
Novgorodin ruhtinas Vladimir Jaroslavitš
Kiovan ruhtinas Izjaslav I
Kiovan ruhtinas Svjatoslav II
Kiovan ruhtinas Vsevolod I
Vladimirin ruhtinas Igor Jaroslavitš
Smolenskin ruhtinas Vjatšeslav Jaroslavitš
Aiheesta muualla

Yaroslav, xenophon-mil.org
orthodoxengland.org.uk
antiochian.org (Arkistoitu – Internet Archive)
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Saksa  Yhdysvallat  Ruotsi  Kreikka 
1000-luvulta oleva fresko Novgorodin Pyhän Sofian katedraalissa Kiovassa esittää Ingegerdin ja Jaroslavin tyttäriä.
Väsymys

Kaksi nukkuvaa miestä Teheranissa.
Väsymys tai uupumus on tunne, jossa oma energia koetaan vähäiseksi tai riittämättömäksi. Kyseessä voi olla paitsi hyödyllinen reaktio fyysiseen tai psyykkiseen rasitukseen niin myös oire jostakin haitallisesta tekijästä, häiriöstä tai sairaudesta.
Ominaisuudet

Väsymyksen laatu voi olla joskus vaikeaa kuvailla täsmällisesti. Väsymystä voidaan kuvata esim. fyysiseksi väsymykseksi, henkiseksi uupumukseksi, ylirasitukseksi tai unentarpeeksi. Laatu tarkentuu kartoittamalla väsymyksen vaikutuksia eri elämän osa-alueisiin. Objektiivisimmin mitattavissa ovat vireystila, nukahtelutaipumus ja unentarve. Väsymyksen tunteeseen voidaan liittää myös aloitekyvyttömyys, suorituskyvyn lasku, ja muisti- ja keskittymisvaikeus tai muu tiedonkäsittelyn vaikeus. Voimattomuus kuvaa erityisesti fyysistä lihasväsymystä tai tunnetta hermostollisen vasteen heikentymisestä. Huonokuntoisuus tarkoittaa korkeaa taipumusta väsyä ja hengästyä fyysisessa rasituksessa, mikä johtuu lihasten ja hapen kuljetukseen osallistuvien elimien vajauksista tai sairauksista. Fatiikki (englannin sanasta fatigue) tarkoittaa yleensä MS-tautiin liittyvää tietyntyyppistä voimakasta uupumusta.
Syyt

Fyysinen ja psyykkinen rasitus
Univaje (noin 10 %:lla väsyneistä) ja levon puute
Liikkumattomuus
Työhön liittyvät kuormitustekijät (työuupumus)
Elämäntilanteen muutokset, kuten läheisen menetys tai uskottomuus, asuinpaikan muutos, talousvaikeudet, työttömyys tai eläköityminen ja sairastuminen tai loukkaantuminen (sopeutumishäiriö)
Nestehukka (erityisesti ikäihmisten huonokuntoisuus)
Alkoholin käyttö ja muut piristeet ja päihteet
Keskushermostoon vaikuttavat lääkkeet, kuten rauhoittavat, mielialalääkkeet, opioidit, lihasrelaksantit ja epilepsialääkkeet
Unihäiriöt, kuten unettomuushäiriö (noin 25 %:lla pitkäaikainen unettomuus), uniapnea (noin 30 %:lla väsyneistä jatkuvaa kuorsausta), hypersomniat ja unenaikaiset liikehäiriöt
Aineenvaihdunnan sairauksista erityisesti anemia, kilpirauhasen vajaatoiminta ja diabetes
Psyykkiset sairaudet, erityisesti masennus (noin 25 %:lla masennusoireet), mutta myös kaksisuuntaisen mielialahäiriön masennusjakso, ahdistuneisuushäiriöt ja somatisaatio
Infektiotaudit, kuten borrelioosi, mononukleoosi, keuhkokuumeen jälkitila, HIV-infektio ja hepatiitti C. Monet lyhytaikaiset infektiotaudit voivat aiheuttaa väsymystä vielä jonkin aikaa muiden oireiden hävittyä.
Krooninen väsymysoireyhtymä, johon liittyy tyypillisesti 1) uutena ilmennyt, yli 6 kuukauden kestoinen uupumuksen aiheuttama toimintakyvyn lasku, joka ei johdu ylirasituksesta tai levon puutteesta, 2) rasituksen jälkeinen huonovointisuus, 3) virkistämätön uni, 4) tiedonkäsittelyn heikentymä ja 5) oireiden paheneminen pystyasennossa.
Muista tautiryhmistä syöpätaudit, autoimmuunisairaudet, neurologiset sairaudet ja monet pitkäaikaissairaudet (sydän, maksa, munuaiset, jne.)
Kun syytä ei kyetä tunnistamaan, on käytetty termiä idiopaattinen väsymys, jolla tarkoitetaan yli 6 kuukauden kestoista selittämätöntä väsymystä (noin 10–30 % pitkäaikaisesta väsymyksestä).
Tutkiminen

Äkillisesti heikentynyt (fyysinen) kunto on usein tutkimusaihe jo saman vuorokauden aikana; erityisesti kun yksinkertaiset, tunnetut hoitotoimet (esim. veden juonti) eivät tuo vastetta. Hitaasti viikkojen aikana huonontunut kunto on myös aihetta tutkia, kun ilmeistä elintapoihin liittyvää syytä ei ole (esim. liikkumattomuus, lihavuus, tupakointi). Lyhytaikainen elintapatekijöihin liittyvä väsymys ei ole yleensä vielä aihe tarkemmalle tutkimiselle. Tarkemman tutkimisen aiheita ovat muun muassa kuukausia jatkunut väsymys ja muut oireet, kuten päivänukahtelu, laihtuminen, lämpöily ja vatsakipu. Väsymyksen tutkiminen edellyttää pääsääntöisesti lähivastaanottoa.
Anamneesissa selvitetään väsymyksen ajallinen kulku, laatu, vaikuttavat tekijät (rasitus, lepo)ja vaikutukset elämään sekä liitännäisoireet (esim. painonmuutos, hikoilu, palelu, kipu, pahoinvointi, ummetus, jano, runsasvirtsaisuus, näköhäiriöt). Lisäksi kartoitetaan aiemmat sairaudet, uni, ravitsemus, liikunta, päihteiden ja lääkkeiden käyttö sekä työtilanne, parisuhde- ja perhetilanne ja muut mahdolliset kuormitustekijät. Statuksessa selvitetään muun muassa yleistila ja -vaikutelma, vireystilaa ja tiedonkäsittelyn toimintoja; tarkastellaan ihon kalpeus, kuivuus, keltaisuus, mustelmat ja turvotukset; tunnustellaan kilpirauhanen, vatsa, imusolmukkeet ja lihastonus; tutkitaan jänne- ja ihoheijasteet, kuunnellaan sydän- ja keuhkoäänet ja mitataan syke, verenpaine ja painoindeksi.
Kemiallisista tutkimuksista selvitetään kaikilta väsymyspotilailta perusverenkuva, paastoglukoosi ja TSH sekä mahdollisesti veren lasko, CRP, ferritiini, ALAT, GT, B12-TC2, kreatiniini, HbA1c, natrium ja kalium sekä virtsan kemiallinen seula. Erityisiä syitä epäiltäessä voi olla myös aihetta selvittää muun muassa veren CK, kalsium, kortisoli, reumamerkkiaineet, mikrobivasta-aineet (mm. HIV, hepatiitti C, EB-virus, borrelia) ja keliakiavasta-aineet. (Noin 5 %:ssa tapauksia syy selviää suoraa kemiallisissa tutkimuksissa.)
Erityistä syytä epäiltäessä voidaan tehdä myös esim. rintakehän röntgenkuvaus ja EKG-tutkimus.
Elimellistä syytä ennustaa väsymys, joka ilmenee uutena oireena muiden liitännäisoireiden kanssa ja joka vaikeuttaa tehtävien loppuun suorittamista. Päinvastoin, psyykkisen syyn aiheuttamalle väsymykselle on tyypillisempää ainoana oireena pitkään jatkunut väsymys, joka aiheuttaa aloitekyvyttömyyttä.
Hoito

Väsymyksen hoito on luonnollisesti syynmukaista aina, kun tämä on mahdollista. Ensin on usein aihetta tehdä rasituksen, liikunnan ja unen korjaaminen sekä päihteiden käytön vähentäminen. Jos kyseessä on sopeutumishäiriö, rasitusta aiheuttavan elämäntilanteen muuttaminen sekä keskustelu ja mielekäs toiminta (harrastukset) usein riittävät; pitkittyneessä ja toistuvassa tapauksessa erityisesti psykoterapia voi olla hyödyksi.
Idiopaattisen väsymyksen hoitoon voi kuulua
psykososiaalinen tukeminen, neuvonta ja seuranta
elämänrytmin säännöllistäminen ja jaksottaminen
asteittainen liikuntaharjoittelu, esim. aloittaen 30 minuutin harjoituksesta alle 100/min sykealueella
kognitiivinen psykoterapia (ajatus- ja käytösmallien muokkaaminen)
lääkehoito väsymyksen liitännäisoireiden mukaan, esim. unihäiriön, kivun tai mielialahäiriön hoitamiseksi, mutta juuri nämä lääkeryhmät voivat myös lisätä väsymystä
Aiheesta muualla

Wikimedia Commonsissa on kuvia tai muita tiedostoja aiheesta .
Väsymys (terveyskirjasto.fi)
Persian valtakunnan 2500-vuotisjuhla

| Persian valtakunnan 2 500 -vuotisjuhla> جشن سالگرد دوهزار و پانصدمین سال بنیانگذاری تمدن پارسی |
| --- | --- |

 Telttakylä Persepoliissa vuonna 1971.
Tyyppi:  vuosijuhla
Päivämäärä:  12.–16. lokakuuta 1971
Järjestämistiheys:  kerran
Tapahtumapaikka:  Persepolis, Iran
Aktiivisuus:  päättynyt
Osallistujia:  500 kutsuvierasta
Järjestäjä:  Mohammad Reza Pahlavi
Persian valtakunnan 2 500 -vuotisjuhla (pers. ‏جشنهای دوهزار و پانصد ساله شاهنشاهی‎) järjestettiin Persian valtakunnan perustajan Kyyros II Suuren kunniaksi 12.–16. lokakuuta 1971. Juhlalla haluttiin osoittaa, että Iran on paitsi 2 500 vuotta vanha sivistyskulttuuri myös šaahi Mohammad Reza Pahlavin johtama teollistunut ja nykyaikainen yhteiskunta.
Loisteliaat juhlat herättivät myös närää kansan keskuudessa, minkä vuoksi juhlia voidaan pitää vuoden 1979 vallankumouksen alkusoittona.
Šaahi Mohammad Reza Pahlavi Kyyros II Suuren hautaholvilla Pasargadaen kaupungin raunioilla. Aleksanteri Suuri vieraili haudalla ja kunnioitti Kyyrosta valloitettuaan Persian.
Suunnittelu

Juhlien järjestely kesti yli vuosikymmenen ja sitä varten perustettiin erillinen ministeriö. Kyyros II Suuren savisylinteri oli juhlien pääsymboli. Juhlien päätapahtumapaikka oli Persepoliin muinaiskaupunki lähellä Šīrāzia, joten alueen infrastruktuuria, kuten Širazin kansainvälistä lentoasemaa, oli parannettava ja rakennettava Persepoliiseen johtava moottoritie.
Juhliin kutsutut valtiovieraat majoitettiin Šīrāziin ja varsinainen juhla järjestettiin Persepoliissa, jonne rakennettiin valtava telttakylä. Persepoliin alue oli raivattava skorpioneista, käärmeistä ja muista matelijoista. Muut tapahtumapaikat olivat Pasargadaissa sijaitseva Kyyros II Suuren hautamausoleumi ja Teheran.
Iranin valtio lennätti Euroopasta 50 000 lintua juhlia varten, mutta ne kaikki kuolivat kolmen päivää Iraniin saapumisen jälkeen.
Turvallisuuteen kiinnitettiin suurta huomiota. Juhlien päätapahtumapaikka Persepolis eristettiin ja vartiointi oli tarkkaa. Turvallisuuspoliisi SAVAK hoiti kaikki turvallisuusasiat. Telttakylä eristettiin piikkilangalla ja Teheranin yliopisto suljettiin mielenosoitusten estämiseksi.
Persepoliin telttakylä

Telttakylän suunnitteli sveitsiläinen insinööriyritys Jansen AG 160 eekkerin laajuiselle alueelle. 50 telttaa, jotka oli sisustettu perinteiseen iranilaisen tyyliin, asetettiin tähden muotoiseen kuvioon. Persepoliin alueelle tehtiin myös perinteinen iranilainen puutarha, jonne kasvatettiin kymmeniätuhansia kasveja ja puita keskelle autiomaata. Taimet ja muut kasvit lennätettiin Ranskasta. Juhlien catering-palvelun suoritti kuuluisa pariisilainen ravintola Maxim's de Paris, joka joutui sulkemaan Pariisin-ravintolansa kahdeksi viikoksi, jotta ruoat ja juomat saatiin valmiiksi juhlien alkaessa. 250 punaista Mercedes-Benz 600 -limusiinia käytettiin kuljettamaan vieraita Širazin lentoasemalta Persepoliiseen ja takaisin. Illallisastiat olivat ranskalaista Limoges-posliinia.
Telttakylä tarjosi vieraileville valtionpäämiehille mahdollisuuden myös käydä epävirallisia neuvotteluita. Esimerkiksi Urho Kekkonen keskusteli pitkään Jugoslavian Josip Broz Titon kanssa.
Juhla

Juhlat alkoivat 12. lokakuuta 1971, kun šaahi Mohammad Reza Pahlavi ja šaahitar Farah Pahlavi osoittivat kunniaa Kyyros II Suuren mausoleumissa Pasargadaessa. Šaahi piti puheen Kyyros Suuren haudalla ja ylisti muinaista hallitsijaa. Tapahtumien pääsymboli oli Kyyros II Suuren savisylinteri, johon hän oli kirjannut maailman ensimmäisen uskonnonvapaus- ja ihmisoikeustunnustuksen. Šaahi korosti näiden kahden olevan perinteisiä persialaisia arvoja.
Seuraavana päivänä šaahi ja tämän vaimo ottivat vastaan valtiovieraita Širazin lentoasemalla.
Juhla > Gaalaillallinen

Lokakuun 14. päivän iltana järjestettiin suuri gaalaillallinen šaahin puolison Farah Pahlavin syntymäpäivän kunniaksi. Kuusikymmentä kuninkaallista ja valtionpäämiestä kokoontuivat suuren serpentiinipöydän äärelle, jossa tarjoiltiin illallinen.
Illallisen ruokalista:
viiriäisenmunilla täytetty Kaspianmeren kaviaariannos, Château de Saran
ravunhäntämousse Nantua-kastikeen kera, Château Haut Brion Blanc
grillattua lammasta tryffeleiden kera, Château Lafite Rothschild
grillattua riikinkukkoa hanhenmaksatäyteellä sekä pähkinä-tryffelisalaatti, Musigny Conte de Vogue
samppanja-viikuna-vadelmasorbetti, kerma-portviini-viikunasorbetti, Dom Perignon Rosé
samppanjasorbetti
mokkakahvisorbetti
Prince Eugène -konjakki
Lisäksi jälkiruokalistaan kuului 33-kiloinen kakku, jolla juhlittiin šaahitar Farahin viikontakaista 33. syntymäpäivää.
Viisi ja puoli tuntia kestänyt illallinen oli maailman suurin ja pisin nykyhistoriassa, ja se pääsi Guinnessin ennätysten kirjaan. Juhla huipentui valtavaan valoshow'hun, jota säesti Iannis Xenakisin elektroninen musiikkiteos Persepolis.
Juhla > Historiallinen paraati ja persialainen ilta

Seuraavana päivänä alkoi suuri paraati, jossa Iranin keisarillisen armeijan 1 724 sotilasta marssivat erilaisissa univormuissa esittäen Iranin koko kahden ja puolen vuosituhannen historian. Akhaimenideja esittävät sotilaat eivät ajaneet partaansa kuukausiin ja Iranin viranomaiset kieltäytyivät ottamasta vastaan japanilaisia tekopartoja autentisuuteen vedoten.
Sen jälkeen vieraille järjestettiin persialainen ilta. Tarjolla oli juomaa ja ruokaa, kaikki paikallista persialaista. Musiikki oli perinteistä persialaista. Šaahi itse ei istunut vakiopaikallaan keskellä, vaan liikkui ympäri salia seurustellen vieraidensa kanssa.
Päätös

Šaahi ja hänen vieraansa lähtivät seuraavana päivänä lentokoneella kohti Teherania, jossa šaahi kävi kunnioittamassa edellisen šaahin, isänsä Reza Pahlavin, muistoja tämän mauseleumissa. Illalla šaahi avasi Shahyad-tornin, joka oli tapahtuman muistomerkki. Tornissa on myös Persian historiallinen museo. Avajaiset päättyivät ilotulitukseen ja valoshow’hun.
Viimeisenä päivänä Teheranin urheilustadionille saapui yli 100 000 ihmistä mukaan lukien šaahin vieraat. Šaahi piti puheen, jonka jälkeen alkoi ohjelma, jossa esiteltiin nyky-Iranin teollisuutta, teknologiaa, kulttuuria, tiedettä ja koulutusta. Iranin armeija marssi ja esitteli uusia sotilaskalustoa. Koko esitys kesti iltaan asti.
Juhlien lopulla šaahi otti vastaan uskonnollisia johtajia, jotka toivoivat suvaitsevaisuutta ja vuoropuhelua eri uskontojen välillä, olivatpa he muslimeja, hinduja, kristittyjä, juutalaisia tai buddhalaisia. Bahaiuskonnon edustajia ei ollut kutsuttu, sillä islamilaiset johtajat eivät tunnustaneet sitä uskonnoksi.
Ennen lähtöään vieraat jättivät kiitosadressin omilla äidinkielillään.
Vieraat

Šaahi oli kutsunut yli 60 maan johtajaa paikalle. Suomea edusti silloinen presidentti Urho Kekkonen. Yhteensä vieraita oli 500. Valtionpäämiesten lisäksi vieraslistassa oli suurlähettiläitä, elinkeinoelämän edustajia ja kulttuurihenkilöitä.
Englannin kuningatar Elisabet II ei saapunut juhliin turvallisuussyistä. Häntä edustivat prinssi Philip ja prinsessa Anne. Myöskään Yhdysvaltain presidentti Richard Nixon ei tullut juhliin, vaan häntä edusti varapresidentti Spiro Agnew. Lisäksi kutsutuista saapumatta jättivät Ranskan presidentti Georges Pompidou (edusti pääministeri Jacques Chaban-Delmas), Ruotsin kuningas Kustaa VI Aadolf (edusti kruununprinssi Kaarle Kustaa), Espanjan hallitsija Francisco Franco (edusti prinssi Juan Carlos) ja Filippiinien presidentti Ferdinand Marcos (edusti puoliso Imelda Marcos).
Juhlien kunniavieras oli Etiopian keisari Haile Selassie, koska hän edusti šaahin kanssa maailman kahta pisimpään jatkunutta monarkiaa. Vuosikymmenen loppuun mennessä kumpikin monarkia oli myös kaadettu.
Vieraille jaettiin 2 500-vuotisjuhlan mitalia, jonka etupuolella oli kuvattu šaahi Mohammad Reza Pahlavin profiili ja takapuolella Kyyros Suuren sylinteri.
Vieraat > Kuninkaalliset vieraat

Etiopian keisari Haile Selassie (kunniavieras)
Tanskan kuningas Fredrik IX ja kuningatar Ingrid
Belgian  kuningas Baudouin I ja kuningatar Fabiola
Jordanian kuningas Hussein ja prinsessa Muna
Nepalin kuningas Mahendra ja kuningatar Ratna'
Malesian Yang di-Pertuan Agong Abdul Halim Mu’adzam Shah
Norjan kuningas Olavi V
Bahrainin emiiri Isa ibn Salman Al Khalifa
Qatarin emiiri Ahmad bin Ali Al Thani
Kuwaitin emiiri  Sabah III Al-Salim Al-Sabah
Kreikan kuningas Konstantin II ja kuningatar Anne-Marie
Omanin sulttaani Qabus ibn Said al Said
Afganistanin prinssi Abdul Vali Khan ja prinsessa Bilqis Begum
Lesothon kuningas Moshoeshoe II
Abu Dhabin emiiri Zayid ibn Sultan Al Nahyan
Liechtensteinin ruhtinas Franz Josef II ja prinsessa Georgina von Wilczek
Monacon ruhtinas Rainier III ja ruhtinatar Grace
Luxemburgin suurherttua Jean ja suurherttuatar Joséphine Charlotte
Alankomaiden prinssi Bernhard zur Lippe-Biesterfeld
Edinburghin herttua prinssi Philip ja prinsessa Anne
nizari-lahkon imaami prinssi Aga Khan IV ja prinsessa Yvette Labrousse
Ruotsin kruununprinssi Kaarle Kustaa
Espanjan prinssi Juan Carlos I ja prinsessa Sofía
Italian prinssi Vittorio Emanuele ja prinsessa Marina Ricolfi-Doria
Japanin prinssi Mikasa ja prinsessa Yuriko
Thaimaan  prinssi Bhanubandhu Yugala
Marokon prinssi Moulay Abdallah ja prinsessa Lamia
Swazimaan prinssi Makhosini Dlamini
Australian kenraalikuvernööri Paul Hasluck
Kanadan kenraalikuvernööri Roland Michener
Vieraat > Presidentit, pääministerit ja muut

Jugoslavian  presidentti Tito ja puoliso Jovanka Broz
Neuvostoliiton presidentti Nikolai Podgornyi
Bulgarian presidentti Todor Živkov
Brasilian presidentti Emílio Garrastazu Médici
Itävallan liittopresidentti Franz Jonas
Intian presidentti V. V. Giri
Suomen presidentti Urho Kekkonen
Turkin presidentti Cevdet Sunay
Dahomeyn presidentti Hubert Maga
Unkarin presidentti Pal Losonczi
Tšekkoslovakian presidentti Ludvík Svoboda
Libanonin presidentti Suleiman Frangieh
Pakistanin presidentti Yayha Khan
Etelä-Afrikan presidentti Jacobus Johannes Fouché
Senegalin presidentti Léopold Sédar Senghor
Mauritanian presidentti Moktar Ould Daddah
Romanian presidentti Nicolae Ceaușescu ja varapääministeri Elena Ceaușescu
Puolan varapresidentti Mieczysław Klimaszewski
Zairen presidentti Mobutu Sese Seko
Länsi-Saksan Bundestagin puhemies Kai-Uwe von Hassel
Ranskan pääministeri Jacques Chaban-Delmas
Korean tasavallan pääministeri Kim Jong-pil
Portugalin ulkoministeri Rui Patrício
Italian pääministeri Emilio Colombo
Yhdysvaltain varapresidentti Spiro Agnew
Sveitsin liittopresidentti Rudolf Gnägi
Filippiinien presidentin puoliso Imelda Marcos
Kiinan varapresidentti Guo Moruo
Pyhän istuimen edustaja kardinaali Maximilien de Fürstenberg
Mustajalkojen reservaatin päällikkö Earl Old Person
Jälkipyykki

Persian valtakunnan 2 500 -vuotisjuhla oli 1900-luvun suurimpia yhteiskunnallisia tapahtumia,selvennä ja siihen saapui monia kuninkaallisia ja valtionpäämiehiä. Juhlaa arvosteltiin kalliiksi. Monet sanoivat, että raha olisi ollut parempi sijoittaa esimerkiksi yhteiskunnan palveluiden kehittämiseen. Arvostelun takana olivat länsimainen media sekä ajatollah Khomeini.lähde? Khomeini, joka eli juhlien aikaan maanpaossa Ranskassa, järjesti šaahinvastaisia mielenosoituksia, ja vaati monarkian lakkauttamista.
Islamistivallankumouksen jälkeen joukko Khomeinin kannattajia suunnitteli polttavansa telttakylän, mutta paikalliset asukkaat ajoivat joukon pois. Vuonna 2005 Iranin hallitus ilmoitti kunnostavansa telttakylän houkutellakseen maahan ulkomaalaisia turisteja. Samana vuonna paikalle kerääntyi 35 000 nawrozin juhlijaa, mikä oli suurin paikalle kerääntynyt ihmisjoukko sitten vallankumouksen.
Arviot juhlan kustannuksista vaihtelevat reilusti. Iranin valtiovarainministeriö oli laskenut sen maksavan vain 17 miljoonaa dollaria.lähde? Silloinen sisäministeri Abdolreza Ansari arvioi myöhemmin kustannuksiksi noin 22 miljoonaa dollaria. Huhujen mukaan kustannukset olivat jopa 200 miljoonaa dollaria. Juhlien tukijat sanoivat, että juhlien jälkeen šaahi avasi 3 200 uutta koulua ja sairaalaa ja myös Iranin infrastruktuuria parannettiin, mikä työllisti monia ihmisiä.
Šaahitar Farah kirjoitti myöhemmin elämäkerrassaan, että keisariperheen oli juhlien avulla todistettava, että Pahlavien dynastia edusti "iranilaisen siviilisaation renessanssikautta". Mohammen Reza oli myös dynastiansa toinen šaahi, eli juhlilla haluttiin myös lujittaa hänen legitimiteettiään šaahina.
Kaikki juhlien päätapahtumat lähetettiin televisiossa ja radiossa ympäri maailmaa. Šīrāzissa oli myös joukko kansainvälisiä journalisteja, jotka kirjoittivat koko juhlasta reportaaseja maailmalle.
Persian valtakunnan 2 500 -vuotisjuhlasta sanottua:
Orson Welles: "Tämä ei ollut vain yhden vuoden juhla, vaan se oli 25 vuosisadan juhla".
Ruhollah Khomeini: "Saatanan juhla".
Persepoliin telttakylän teltta.
Persian Kuolemattomat.
Šaahiperheen saapuminen.
Juhlien mitali
Juhlien kunniaksi julkaistu hopeinen ja kultainen juhlakolikko.
Persepoliin telttakylän rippeet vuonna 2007.